જયપુર: મધ્ય પ્રદેશ અને મહારાષ્ટ્રનું કિસાન આંદોલન હવે રાજસ્થાનમાં ફેલાયું છે. રાજસ્થાનમાં ખેડૂતોએ અલગ અલગ શહેરોમાં દેખાવો કરીને પોતાનો વિરોધ નોધાવ્યો છે. સિકર, અજિતગઢ અને અલવરમાં ખેડૂતોએ દૂધ અને શાકભાજી રસ્તા પર ફેંકીને વિરોધ દેખાવો કર્યા હતા. અનેક ગામોમાં બંધ પાળવામાં આવ્યો હતો. કેટલાંય સ્થળોએ ખેડૂતોની પંચાયતો અને મહાપંચાયતો યોજાઈ હતી. કિસાન સંઘર્ષ સમિતિઓ દ્વારા ઠેર ઠેર જનસંપર્ક અભિયાન હાથ ધરવામાં આવ્યું હતું કે જેથી વિરોધ દેખાવો કરી શકાય. કિસાનોની તરફેણમાં સિકરમાં ઉત્પાદકોએ નાળાંમાં દૂધ ઢોળીને પોતાનો વિરોધ નોંધાવ્યો હતો.